KIRJALLINEN KYSYMYS E-0924/01 esittäjä(t): Jorge Moreira Da Silva (PPE-DE) neuvostolle. Direktiivi uusiutuvista energialähteistä.



Virallinen lehti nro 340 E , 04/12/2001 s. 0127 - 0128



KIRJALLINEN KYSYMYS E-0924/01 esittäjä(t): Jorge Moreira Da Silva (PPE-DE) neuvostolle (29. maaliskuuta 2001) Aihe: Direktiivi uusiutuvista energialähteistä Kioton huippukokouksessa Euroopan unioni sitoutui vähentämään vuosien 2008 ja 2012 aikana kasvihuonekaasupäästöjä 8 prosentilla vuoteen 1990 verrattuna. Samaan aikaan useimmissa jäsenvaltioissa on tapahtunut hyvin negatiivista kehitystä tässä asiassa. Tilanne on niin vakava, että Euroopan ympäristökeskuksen (EEA) äskettäisen ennusteen mukaan vuoteen 2010 mennessä kasvihuonekaasujen päästöt kasvavat 6 prosenttia Euroopan unionissa. Hallitustenvälinen ilmastonmuutospaneeli (IPCC) julkaisi tämän vuoden helmikuussa todella huolestuttavia ennusteita kasvihuonekaasupäästöjen vaikutuksista ilmastomuutoksiin. Muistettakoon, että IPCC:n ennusteen mukaan vuoteen 2100 mennessä maapallon lämpötila voi nousta yli 5 °C. Komissio julkaisi vuonna 2000 vihreän kirjan, jossa esitetään perusteet kasvihuonekaasujen päästökaupalle Euroopan unionissa. Vuodesta 2005 noudatettavalla järjestelmällä on se kiistaton etu, että markkinatalouden sääntöjä noudattaen kasvihuonekaasujen päästöjä saadaan vähennettyä alhaisin kustannuksin. Euroopan unioni on kuitenkin vakuuttanut aina, ja aivan oikein, että joustavat keinot (erityisesti kasvihuonekaasujen päästökauppa) suunnataan täydentämään asianomaisia politiikkoja ja toimia koskaan kyseenalaistamatta niiden etusijaa. Siispä uusiutuvien energialähteiden edistäminen on politiikoista ja toimista kaikkein tärkein. Komissio antoi äskettäin direktiivin uusiutuvien energialähteiden edistämisen määrällisistä tavoitteista. Aloitteen hyvistä puolista huolimatta joissakin jäsenvaltioissa epäillään tällä hetkellä näiden tavoitteiden sitovuuden tarpeellisuutta. Direktiivissä säädettyjen, uusiutuvia energialähteitä koskevien tavoitteiden noudattaminen helpottaisi 50 prosentilla EU:n maailmanlaajuisia toimia saavuttaa Kiotossa sovitut tavoitteet. Kysyn komissiolta: 1. Mikä on Portugalin kanta direktiivissä määriteltyjen uusiutuvien energialähteiden tavoitteisiin (muistettakoon, että Portugali on yksi maista, joissa kasvihuonekaasupäästöt ovat lisääntyneet vähiten)? 2. Mikä poliittinen vaikutus on mahdollisella päätöksellä, että direktiivissä määritellyistä, uusiutuvia energialähteitä koskevista tavoitteista ei tehdä sitovia, jos se tehdään juuri ennen vaikeita COP6a-kokouksen neuvotteluita? Vastaus (16. heinäkuuta 2001) Arvoisan parlamentin jäsenen ensimmäisen kysymyksen osalta on todettava, että neuvosto ei periaatteessa ota kantaa yksittäisten jäsenvaltioiden näkemyksiin. Toisen kysymyksen osalta riittää, kun todetaan, että neuvosto pitää edelleen lujasti kiinni Kiotossa asetetuista EU:ta koskevista vähennystavoitteista. Kuten neuvosto on kerta toisensa jälkeen todennut, vähentäminen on toteutettava sekä yhteisön että jäsenvaltioiden politiikoin ja toimenpitein EU:n vastuunjakosopimuksen mukaisesti. Kyseessä ovat asiat, joita parhaillaan käsitellään neuvostossa ottaen erityisesti huomioon hallitustenvälisessä ilmastonmuutospaneelissa käynnissä olevat keskustelut.